Wara li l-ġimgħa l-oħra, ħaddiema tal-ELC qalgħu ftit aktar minn 200 xitla tal-kannabis f’diversi postijiet f’Għawdex, dalgħodu l-Pulizija bdiet tinvestiga sejba ta’ xtieli tal-kannabis li nżergħu f’roundabout f’Ħaż-Żebbuġ. tvm.com.mt jinsab informat li dawn ix-xtieli kellhom madwar għaxar ġimgħat. F’kumment lil dan is-sit, is-Sindku ta’ Ħaż-Żebbuġ Alfred Grixti qal li għall-ħabta tal-11.25 a.m ġie informat li kien hemm pjanti tal-kannabis f’roundabout f’Ħaż-Żebbuġ. Qal li wara kuntatt li sar mal-Pulizija, huwa kien informat li meta marru fuq il-post inkwistjoni, il-pjanti kienu nqalgħu. Qal li l-Pulizija setgħu jikkonfermaw b’ċertezza li kien hemm dawn ix-xtieli mħawlin wara li qablu dak li sabu ma’ ritratti li kienu ppubblikati aktar kmieni dalgħodu fuq newsportal lokali. Qal li hija stramba li f’ħin daqshekk qasir qabel ma marru l-pulizija fuq il-post dawn il-pjanti tneħħew minn fuq il-post waqt li sostna li kien hemm xi ħadd li żgur ried ineħħi l-evidenza.